 **РЕПУБЛИКА БЪЛГАРИЯ**

Министерство на здравеопазването

Министър на здравеопазването

**З А П О В Е Д**

|  |
| --- |
|  |

**За изменение и допълнение на Заповед № РД-01-547/30.06.2021 г.**

На основание чл. 61, ал. 2, чл. 63, ал. 4, 5 и 11 и чл. 63в от Закона за здравето, чл. 73 от Административнопроцесуалния кодекс, и във връзка с Решение № 426 на Министерския съвет от 26 май 2021 г. за удължаване срока на обявената с Решение № 325 на Министерския съвет от 14 май 2020 г. извънредна епидемична обстановка, удължена с Решение № 378 на Министерския съвет от 12 юни 2020 г., Решение № 418 на Министерския съвет от 25 юни 2020 г., Решение № 482 на Министерския съвет от 15 юли 2020 г., Решение № 525 на Министерския съвет от 30 юли 2020 г., Решение № 609 на Министерския съвет от 23 август 2020 г., Решение № 673 на Министерския съвет от 25 септември 2020 г., Решение № 855 на Министерския съвет от 25 ноември 2020 г., Решение № 72 на Министерския съвет от 26 януари 2021 г. и Решение № 395 на Министерския съвет от 28 април 2021 г. и предложение от Главния държавен здравен инспектор

**Н А Р Е Ж Д А М:**

**I.** Изменям и допълвам Заповед № РД-01-547/30.06.2021 г., както следва:

**1.** В т. I:

**а)** създавам т. 3.2:

„**3.2.** При налична информация за констатирана значителна негативна промяна в епидемичната ситуация в съответната държава от зелена или оранжева зона или в отделни нейни територии, преди официалната промяна на цветовата зона на държавата по отношение на пристигащите от нея в Република България лица могат да бъдат прилагани специфични противоепидемични мерки, обявени в Приложение № 1.“.

**б)** в т. 6.1 в текста преди буква „а“ думите „отрицателен резултат от проведено изследване по метода на полимеразно верижна реакция за COVID-19“ се заменят с „валиден цифров COVID сертификат на ЕС за изследване или аналогичен на негодокумент, показващи отрицателен резултат от проведено до 72 часа преди влизането в страната изследване по метода на полимеразна верижна реакция (PCR) за COVID-19, считано от датата на пробонабиране, вписана в документа.“

**2.** Изменям Приложение № 1 към т. I, 3 и 7:

„**Приложение № 1 към т. I, 3 и 7**

**Списък на държавите по цветови зони, на държави с преминаване на реципрочна основа и на държави със специфични противоепидемични мерки**

**Зелена зона:**

Република Австрия, Федерална република Германия, Република Естония, Исландия, Република Литва, Велико херцогство Люксембург, Република Малта, Република Полша, Република Словакия, Унгария, Република Финландия, Република Хърватия, Кралство Дания, Италианска република, Република Словения, Френска република, Кралство Норвегия, Република Сан Марино, Княжество Андора, Княжество Монако, Държавата град Ватикан.

**Оранжева зона:**

Всички държави извън зелена и червена зона.

**Червена зона:**

Република Индия, Народна република Бангладеш, Федерална демократична република Непал, Мианмар, Кралство Бутан, Демократична социалистическа република Шри Ланка, Република Малдиви, Република Южна Африка, Република Ботсуана, Обединена република Танзания, Република Сейшели, Република Намибия, Република Замбия, Република Тунис, Султанат Оман, Малайзия, Туркменистан, Република Таджикистан, Киргизка република, Монголия, Република Колумбия, Република Чили, Източна република Уругвай, Република Аржентина, Федеративна република Бразилия, Република Парагвай, Многонационална държава Боливия, Република Перу, Република Суринам, Република Панама, Република Коста Рика, Република Гватемала, Белиз, Република Ел Салвадор, Република Куба и Доминиканска Република.

**Държави, с които Република България е постигнала споразумение за свободно преминаване на реципрочна основа:**

Румъния, Чешка република.

**Държави, за които е налице информация за констатирана значителна негативна промяна в епидемичната ситуация в съответната държава или в отделни нейни територии и специфични противоепидемични мерки за пристигащите от тях лица:**

Руска федерация, Кралство Испания, Република Кипър – пристигащите се допускат на територията на страната при представяне на валиден цифров COVID сертификат на ЕС за изследване или аналогичен на него документ, показващи отрицателен резултат от проведено до 72 часа преди влизането в страната изследване по метода на полимеразна верижна реакция (PCR) за COVID-19, считано от датата на пробонабиране, вписана в документа.“

**II.** Заповедта влиза в сила от 08.07.2021 г.

**III.** Заповедта да се публикува на интернет страницата на Министерството на здравеопазването.

Заповедта подлежи на обжалване в едномесечен срок от публикуването на интернет страницата на Министерството на здравеопазването, пред съответния административен съд по реда на Административнопроцесуалния кодекс.



***Д-Р СТОЙЧО КАЦАРОВ***

*Министър на здравеопазването*